יותר מדי 
יותר מדי זיתים בעמק.; יותר מדי אבנים במורד.; יותר מדי מתים, פחות מדי; אדמה לכסות את כולם.; ואני צריך לחזור אל הנופים המצוירים; על שטרות הכסף; ואל פני אבי שבמטבעות.; יותר מדי ימי זיכרון, ; פחות מדי זכירה. ; ידידי שכחו את אשר למדו בנעוריהם.; במקום מוסתר שוכבת נערתי,; ואני תמיד בחוץ, מזונן של רוחות רעבות.; יותר מדי עייפות, ; פחות מדי עיניים להכיל אותה. ; יותר מדי שעונים,; פחות מדי זמן. ; יותר מדי שבועות על תנ"ך. ; יותר מדי כבישים, ; פחות מדי דרכים,; בהם הולכים באמת: אדם אל גורלו.; יותר מדי תקוות; שברחו מאדוניהן.; יותר מדי חולמים. ; פחות מדי חלומות,; אשר פתרונם יהפוך את תולדות העולם; כחלומות פרעה.; חיי נסגרים מאחורי. ; ואני בחוץ, כלב; לרוח האכזרית והעיוורת, ; שתמיד דוחקת בגבי. ; אני מאולף קם ויושב; ומחכה להוביל אותה דרך הרחובות של חיי, ; שיכלו להיות חיי האמיתיים.; 